*****

ΚΑΝΟΝΙΣΜΟΣ (ΕΟΚ) αριθ. 2466/86 ΤΗΣ ΕΠΙΤΡΟΠΗΣ

της 31ης Ιουλίου 1986

για παρέκκλιση, όσον αφορά τις Ολλανδικές Αντίλλες και την Αρούμπα από τα άρθρα 6 και 7 του κανονισμού (ΕΟΚ) αριθ. 3749/83 περί ορισμού της έννοιας των προϊόντων καταγωγής για την εφαρμογή δασμολογικών προτιμήσεων χορηγουμένων από την Ευρωπαϊκή Οικονομική Κοινότητα σε ορισμένα προϊόντα αναπτυσσόμενων χωρών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3599/85 του Συμβουλίου της 17ης Δεκεμβρίου 1985 περί εφαρμογής των γενικευμένων δασμολογικών προτιμήσεων κατά το έτος 1986 για ορισμένα βιομηχανικά προϊόντα καταγωγής αναπτυσσόμενων χωρών (1), και ιδίως το άρθρο 1,

τον κανονισμό (ΕΟΚ) αριθ. 3600/85 του Συμβουλίου της 17ης Δεκεμβρίου 1985 περί εφαρμογής των γενικευμένων δασμολογικών προτιμήσεων κατά το έτος 1986 για τα κλωστοϋφαντουργικά προϊόντα καταγωγής αναπτυσσόμενων χωρών (2), και ιδίως το άρθρο 1,

τον κανονισμό (ΕΟΚ) αριθ. 3601/85 του Συμβουλίου της 17ης Δεκεμβρίου 1985 περί εφαρμογής των γενικευμένων δασμολογικών προτιμήσεων, κατά το έτος 1986, για ορισμένα γεωργικά προϊόντα καταγωγής αναπτυσσόμενων χωρών (3), και ιδίως το άρθρο 1,

Εκτιμώντας:

ότι η απόφαση 85/553/ΕΚΑΧ (4) των εκπροσώπων των κυβερνήσεων των κρατών μελών της Ευρωπαϊκής Οικονομικής Κοινότητας Άνθρακα και Χάλυβα, που συνεδρίασαν στο πλαίσιο του Συμβουλίου στις 17 Δεκεμβρίου 1985, την εφαρμογή των γενικευμένων δασμολογικών προτιμήσεων κατά το έτος 1986 για ορισμένα χαλυβουργικά προϊόντα καταγόμενα από υπό ανάπτυξη χώρες, προβλέπει ότι ο ορισμός της καταγωγής των προϊόντων αποφασίζεται σύμφωνα με τη διαδικασία που προβλέπεται στο άρθρο 14 του κανονισμού (ΕΟΚ) αριθ. 802/68 του Συμβουλίου της 27ης Ιουνίου 1968, περί του κοινού ορισμού της έννοιας της καταγωγής των εμπορευμάτων (5), όπως τροποποιήθηκε τελευταία από τον κανονισμό (ΕΟΚ) αριθ. 1318/71 (6), ότι οι προς εφαρμογή κανόνες στον τομέα αυτό πρέπει να είναι οι ίδιοι μ' εκείνους που προβλέπονται για τα άλλα προϊόντα·

ότι, για την εφαρμογή των διατάξεων που αφορούν τις δασμολογικές προτιμήσεις, οι οποίες χορηγούνται από την Ευρωπαϊκή Οικονομική Κοινότητα σε ορισμένα προϊόντα καταγόμενα από τις αναπτυσσόμενες χώρες, ο κανονισμός (ΕΟΚ) αριθ. 3749/83 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 1968/86 (8), καθόρισε τους κανόνες εφαρμογής που αφορούν τους όρους υπό τους οποίους αυτά τα προϊόντα μπορούν να λάβουν τον χαρακτήρα προϊόντων καταγωγής, καθώς και τη διαδικασία απόδειξης και ελέγχου του χαρακτήρα αυτού·

ότι καθιερώθηκε εμπορική συνεργασία μεταξύ Ολλανδικών Αντιλλών και Αρούμπα και ορισμένων αναπτυσσόμενων χωρών και εδαφών που δικαιούνται γενικευμένων δασμολογικών προτιμήσεων και που απαριθμούνται στο παράρτημα ΙΙΙ του κανονισμού (ΕΟΚ) αριθ. 3599/85, που καλούνται στο εξής «χώρες δικαιούμενες γενικευμένων δασμολογικών προτιμήσεων»· ότι δυνάμει της συνεργασίας αυτής, οι Ολλανδικές Αντίλλες και η Αρούμπα εισάγουν προϊόντα καταγόμενα από τις εν λόγω χώρες για να τα υποβάλουν σε επεξεργασία ανεπαρκή ώστε να τους προσδώσει την καταγωγή και τα αποστέλλουν εκ νέου στην Ευρωπαϊκή Οικονομική Κοινότητα· ότι η συνεργασία αυτή θα επηρεαζόταν από την εφαρμογή των διατάξεων σχετικά με τη μεταφορά των προϊόντων καταγωγής που προβλέπονται στο άρθρο 6 του κανονισμού (ΕΟΚ) αριθ. 3749/83· ότι εναι σκόπιμο να τροποποιηθούν ανάλογα οι εν λόγω διατάξεις και να προβλεφθεί ότι αυτά τα προϊόντα καταγωγής θα μπορούν να τύχουν των δασμολογικών προτιμήσεων με την προσκόμιση πιστοποιητικού καταγωγής τύπου Α, το οποίο εκδίδεται στις Ολλανδικές Αντίλλες ή στην Αρούμπα·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Καταγωγής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση των διατάξεων του άρθρου 6 του κανονισμού (ΕΟΚ) αριθ. 3749/83, τα προϊόντα καταγωγής από χώρες δικαιούμενες των γενικευμένων δασμολογικών προτιμήσεων θεωρούνται ως μεταφερόμενα απ' ευθείας από κάθε μία από τις χώρες αυτές στη Κοινότητα, εφόσον διαμετακομίζονται μέσω των Ολλανδικών Αντιλλών ή της Αρούμπα, ανεξάρτητα αν έχουν τεθεί ή όχι στο εμπόριο εκεί, υπό τον όρο ότι:

α) τα προϊόντα έχουν παραμείνει υπό τον έλεγχο των τελωνειακών αρχών των Ολλανδικών Αντιλλών ή της Αρούμπα·

β) τα προϊόντα δεν έχουν υποστεί, κατα περίπτωση, εργασίες άλλες από εκείνες που απαριθμούνται στο παράρτημα Ι·

γ) κανένα προϊόν δεν έχει προστεθεί κατά τη διάρκεια των εργασιών αυτών, εξαιρέσει εκείνων που είναι αναγκαίες για τη συσκευασία των εμπορευμάτων και για την αναγνώριση των δεμάτων.

Άρθρο 2

Τα πιστοποιητικά καταγωγής τύπου Α που εκδίδονται στις χώρες που αναφέρονται στο άρθρο 1 πρέπει να αναφέρουν, στο χώρο 12, ότι τα προϊόντα προορίζονται για την Ευρωπαϊκή Οικονομική Κοινότητα.

Άρθρο 3

1. Κατά παρέκκλιση των διατάξεων του άρθρου 7 του κανονισμού (ΕΟΚ) αριθ. 3749/83 τα προϊόντα που αναφέρονται στο άρθρο 1 καλύπτονται κατά την είσοδο τους στην Κοινότητα από τις διατάξεις περί δασμολογικών προτιμήσεων εφόσον προσκομίζεται πιστοποιητικό καταγωγής τύπου Α που εκδίδεται από τις τελωνειακές αρχές των Ολλανδικών Αντιλλών ή της Αρούμπα, σε αντικατάσταση του ή των πιστοποιητικών που εκδόθηκαν προηγουμένως και αναφέρονται στο άρθρο 2.

2. Τα πιστοποιητικά αντικατάστασης που αναφέρονται στην παράγραφο 1 συντάσσονται σύμφωνα με τις ερμηνευτικές σημειώσεις του παραρτήματος ΙΙ.

3. Μετά από αίτηση των αρχών του κράτους μέλους στο οποίο τα εμπορεύματα διασαφίζονται προκειμένου να τεθούν σε ελεύθερη κυκλοφορία, οι τελωνειακές αρχές των Ολλανδικών Αντιλλών ή της Αρούμπα τους αποστέλλουν επικυρωμένο φωτοαντίγραφο του ή των πιστοποιητικών που αναφέρονται στο άρθρο 2.

Άρθρο 4

Ο παρών κανονισμός εφαρμόζεται με την επιφύλαξη ότι οι Ολλανδικές Αντίλλες και η Αρούμπα παρέχουν την αναγκαία διοικητική συνεργασία στην Κοινότητα για τον έλεγχο της γνησιότητας και της κανονικότητας των πιστοποιητικών.

Άρθρο 5

Ο παρών κανονισμός κανονισμός αρχίζει να ισχύει την 1η Οκτωβρίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1986.

Για την Επιτροπή

COCKFIELD

Αντιπρόεδρος

(1) ΕΕ αριθ. L 352 της 30. 12. 1985, σ. 1.

(2) ΕΕ αριθ. L 352 της 30. 12. 1985, σ. 107.

(3) ΕΕ αριθ. L 352 της 30. 12. 1985, σ. 192.

(4) ΕΕ αριθ. L 352 της 30. 12. 1985, σ. 235.

(5) ΕΕ αριθ. L 148 της 28. 6. 1968, σ. 1.

(6) ΕΕ αριθ. L 139 της 25. 6. 1971, σ. 6.

(7) ΕΕ αριθ. L 372 της 31. 12. 1983, σ. 1.

(8) ΕΕ αριθ. L 170 της 24. 6. 1986, σ. 23.

ΠΑΡΑΡΤΗΜΑ Ι

Κατάλογος των εργασιών που αναφέρονται στο άρθρο 1

1. Αφαίρεση της σκόνης, διαχωρισμός, διαλογή, κατάταξη, συνένωση σε σύνολα (συμπεριλαμβανομένης και της κατασκευής προϊόντων), πλύση, βαφή, κοπή.

2. Αλλαγή συσκευασίας, διαίρεση και συνένωση των δεμάτων.

3. Απλή συσκευασία σε φιάλες, φιαλίδια, σάκους, θήκες, κυτία, σανίδες κλπ. και κάθε απλή εργασία συσκευασίας.

4. Επίθεση, στα ίδια τα προϊόντα ή στη συσκευασία τους, διακριτικών σημείων, ετικετών ή άλλων διακριτικών του είδους.

5. Ο συνδυασμός δύο ή περισσοτέρων εργασιών που αναφέρονται στα σημεία 1 έως 4.

ΠΑΡΑΡΤΗΜΑ ΙΙ

Ερμηνευτικές σημειώσεις που αναφέρονται στο άρθρο 3

1. Το πιστοποιητικό αντικατάστασης εκδίδεται βάσει εγγράφου αίτησης του επανεξαγωγέα.

2. Στο χώρο αριθ. 4 πρέπει να αναγράφεται μία από τις ακόλουθες ενδείξεις «certificat de remplacement» ή «replacement certificate» («πιστοποιητικό αντικαταστάσης»), καθώς και η ημερομηνία έκδοσης και ο αριθμός σειράς του αρχικού πιστοποιητικού καταγωγής.

3. Στο χώρο αριθ. 1 πρέπει να αναγράφεται το όνομα του επανεξαγωγέα.

4. Στο χώρο αριθ. 2 δύναται να αναγράφεται το όνομα του τελικού παραλήπτη.

5. Στους χώρους αριθ. 3 έως 9 πρέπει να αναγράφονται όλες οι ενδείξεις που περιλαμβάνονται στο αρχικό πιστοποιητικό και αφορούν τα επανεξαγόμενα προϊόντα.

6. Στο χώρο αριθ. 10 πρέπει να αναγράφονται όλα τα στοιχεία που αφορούν το τιμολόγιο του επανεξαγωγέα.

7. Στο χώρο αριθ. 11 πρέπει να τίθεται η θεώρηση των τελωνειακών αρχών των Ολλανδικών Αντιλλών ή της Αρούμπα,

8. Στο χώρο αριθ. 12 αναγράφεται η χώρα καταγωγής και η χώρα προορισμού όπως αναφέρονται στο αρχικό πιστοποιητικό. Στο χώρο αυτό υπογράφει ο επανεξαγωγέας που υπογράφει στο χώρο αυτό καλή τη πίστει δεν ευθύνεται γαι την ακρίβεια των αναγραφομένων ενδείξεων του αρχικού πιστοποιητικού καταγωγής.

9. Οι τελωνειακές αρχές των Ολλανδικών Αντιλλών ή της Αρούμπα ελέγχουν επί του αρχικού πιστοποιητικού τα βάρη, τους αριθμούς και τη φύση των επαναποστελλομένων εμπορευμάτων και αναφέρουν εκεί τους αριθμούς σειράς του ή των αντιστοίχων πιστοποιητικών αντικατάστασης. Το πρωτότυπο πιστοποιητικό πρέπει να φυλάσσεται τουλάχιστον επί δύο έτη από τις τελωνειακές αρχές των Ολλανδικών Αντιλλών ή της Αρούμπα.